Dubbel lewenslank vir man wat stiefdogter verkrag(Argieffoto: Unsplash) ŉ 28-jarige man van die Oos-Kaap is Vrydag in die hooggeregshof in Gqeberha (Port Elizabeth) tot twee keer lewenslange tronkstraf gevonnis vir die verkragting van sy stiefdogter. Volgens kol. Priscilla Naidu, polisiewoordvoerder, het die man sy stiefdogter ŉ paar jaar lank herhaaldelik verkrag. Sy was tussen die ouderdom van agt en 12 ten tyde van die verkragtings. “In 2014, toe die meisie 12 jaar oud was, het sy swanger geraak en aan ŉ seun geboorte gegee. Ná haar ma se dood het sy by familie in Oos-Londen gaan woon. Sy het in 2019 haar tannie van die verkragtings vertel. Hulle het die saak by die polisie aangemeld. Haar seun was toe al vyf jaar oud,” het Naidu vertel. Die polisie-eenheid teen gesinsgeweld, kindermishandeling en seksuele misdrywe (FCS) in Kariega, Oos-Kaap, het die saak begin ondersoek. AO Sonwabo Teko, een van die ondersoekers van die eenheid, het in Oktober verlede jaar die man in hegtenis geneem. Die man is Woensdag skuldig bevind op drie aanklagte van verkragting en Vrydag gevonnis. Brig. Thandiswa Kupiso, die waarnemende polisiekommissaris in die Nelson Mandelabaai-distrik, het die ondersoek- en vervolgingspan gelukgewens dat hulle verseker het dat die man lank tronk toe gestuur word. “Seksuele geweld skend nie net menseregte nie, maar laat ook diep sielkundige en emosionele letsels by die slagoffers. Dit is baie ontstellend as die slagoffers nog boonop die oortreders vertrou het. Verkragting is ŉ misdaad wat hoofsaaklik agter geslote deure plaasvind en buite die openbare oog, daarom versoek die polisie slagoffers om onmiddellik sulke vernederende dade aan te meld sodat oortreders in hegtenis geneem en geregtigheid vir die slagoffers verkry word,” het Kupiso gesê.